L'article 1.3.2 del Text refós de la Llei de taxes i preus públics de la Generalitat de Catalunya, aprovat pel Decret legislatiu 3/2008, de 25 de juny, disposa que la creació, la modificació i la derogació dels preus públics, llevat d'aquells referits a l'ensenyament universitari que s'han de fer per decret, s'han de dur a terme mitjançant una ordre del conseller o consellera per raó de la matèria de conformitat amb el procediment establert per la normativa de règim jurídic i de procediment de les administracions públiques de Catalunya.
L'Agència Catalana del Consum, que fou creada per la Llei 9/2004, de 24 de desembre, com a organisme autònom administratiu que defineix, planifica, impulsa i executa les polítiques de la Generalitat de Catalunya en l'àmbit de defensa i protecció de les persones consumidores, té, entre d'altres, la funció de promoure'n la formació, amb una atenció especial als col·lectius especialment protegits, amb necessitats específiques, i també dels agents econòmics i socials que posen al mercat els productes i els serveis.
A banda d'això, l'article 121.2 de la Llei 22/2010, de 20 de juliol, del Codi de consum de Catalunya, disposa que el dret a la informació, l'educació i la formació és un dret protegit de les persones consumidores.
En aquest sentit, l'article 126.18 de la norma esmentada recull que correspon al Govern garantir la formació contínua i permanent de les persones consumidores amb l'impuls i el foment, entre d'altres, de la formació contínua dels professionals del consum de les administracions públiques i de les organitzacions de persones consumidores catalanes que fan tasques en matèria de consum, així com de la formació dels agents econòmics que posen al mercat els béns i els serveis i de les seves associacions empresarials i professionals i dels seus gremis sobre els requisits de la seva activitat relacionats amb els drets i deures de les persones consumidores, amb una incidència especial a les afectacions a les persones amb discapacitat.
Mitjançant l'Ordre TIC/416/2003, de 23 de setembre, es va crear un preu públic que, en el seu moment, gestionava l'Institut Català del Consum, el qual mitjançant la Llei 9/2004, de 24 de desembre, passà a integrar-se dins de l'Agència Catalana del Consum.
Concretament, el preu públic fa referència a la quantia pecuniària per a la inscripció i l'administració de persones físiques i jurídiques al curs d'assistents tècnics/tècniques de consum que cada any organitza l'Agència Catalana del Consum.
En aquest sentit, s'ha considerat convenient, d'una banda, actualitzar l'import d'aquest preu públic que no es modificava des de l'any 2003 i, d'altra banda, crear un nou preu públic referit a la formació en matèria de consum que duu a terme de manera periòdica i continuada l'Escola de Consum de l'Agència Catalana del Consum.
En conseqüència, d'acord amb el que disposa el capítol III del títol I del Text refós de la Llei de taxes i preus públics de la Generalitat de Catalunya, aprovat pel Decret legislatiu 3/2008, de 25 de juny, i a proposta de l'Agència Catalana del Consum,
Preu públic del curs d'assistents tècnics/tècniques en consum organitzat per l'Agència Catalana del Consum
Les persones físiques que s'inscriguin i siguin admeses al curs d'assistents tècnics/tècniques en consum.
En queden excloses aquelles que compleixin amb els requisits previstos a l'apartat 1.4.
La quantia per a la inscripció i admissió al curs de les persones interessades és de:
350 euros, amb l'IVA inclòs, per al personal al servei de les administracions públiques.
400 euros, amb l'IVA inclòs, per a la resta de persones interessades.
1.3 Exigibilitat, gestió i mitjans de pagament.
El pagament del curs s'ha de fer en el termini de 30 dies comptats a partir de l'endemà de la data d'admissió al curs mitjançant xec nominatiu o transferència bancària a nom de l'Agència Catalana del Consum.
La resta del personal de l'Administració de la Generalitat de Catalunya sempre que l'activitat formativa estigui relacionada amb el lloc de treball i amb les funcions que hi desenvolupa habitualment.
És procedent la devolució de la quantia satisfeta si el curs no es realitza o si per causes imputables a l'organització tant el programa, com la durada, com el període de realització varien i la persona física inscrita, ateses aquestes circumstàncies, sol·licita el retorn del preu públic satisfet.
Preu públic per a les activitats formatives organitzades per l'Agència Catalana del Consum i no incloses a l'article 1
Les persones físiques que s'inscriguin i siguin admeses a l'activitat formativa.
En queden excloses aquelles que compleixin amb els requisits previstos a l'apartat 2.4.
En el cas en què les activistes formatives organitzades per l'Agència Catalana del Consum no tinguin caràcter gratuït, s'estableix un preu públic per activitat formativa de:
5 euros/hora, amb l'IVA inclòs, per al personal al servei de les administracions públiques.
7 euros/hora, amb l'IVA inclòs, per a la resta de persones interessades.
El preu final és per assistent i es determina multiplicant el nombre d'hores lectives de cada curs per la quantitat indicada.
2.3 Exigibilitat, gestió i mitjans de pagament.
Els preus públics a què fan referència els apartats anteriors són exigibles anticipadament a la celebració de l'activitat formativa dins els terminis i amb les condicions que s'estableixin a la convocatòria.
El pagament del preu públic esdevé requisit indispensable per poder tramitar la inscripció i l'admissió al curs corresponent.
La manca de pagament implica la pèrdua del dret al corresponent certificat de presència o d'aprofitament, segons s'escaigui.
El pagament s'ha d'efectuar mitjançant xec nominatiu o transferència bancària a nom de l'Agència Catalana del Consum.
El personal de l'Administració de la Generalitat de Catalunya sempre que l'activitat formativa estigui relacionada amb el lloc de treball i amb les funcions que hi desenvolupa habitualment.
És procedent la devolució de l'import satisfet si se sol·licita per escrit com a màxim tres dies abans de l'inici del curs o en cas que l'activitat formativa no es realitzi per causes no imputables a la persona obligada al pagament del preu.
Es deroga l'Ordre TIC/416/2003, de 23 de setembre, per la qual es crea un preu públic a gestionar per l'Institut Català del Consum.